જ્યાં જાવ ત્યાં આજકાલ કાંડા ઘડિયાળો ઢગલાબંધ મળે છે. ફુટપાથ ઉપર, દુકાનોમાં, છાપા કે મેગેઝીનની જેમ હાથમાં રાખીને ફેરિયાઓ, ઘડિયાળો વેચાતી હોય છે. એ પણ મુંબઈ-અમદાવાદમાં કે વડોદરા-સુરત જેવા શહેરોમાં જ નહીં પણ સિંગાપુરથી માંડી બેંગકોક, દુબઈ, ઇજિપ્ત (કેરો), ન્યુયોર્ક, પેરીસ વગેરેમાં પણ આ ઘડિયાળો પાનના ભાવે, ચાના ભાવે વેચાઈ છે.ઘડિયાળની આ ક્રાંતિ ચીનના કારણે છે.અને ઘડિયાળો પાછી કેટલી સસ્તી? એકવાર પહેરીને ફેંકી દો તો પણ મોંઘી ન પડે!ચીનની પહેલાં સ્વીટ્ઝર્લેન્ડની જ ઘડિયાળો આવતી. જપાન પણ ઊભું થયું એટલે જપાનની બેત્રણ બ્રાન્ડથી બજાર ભરાવા લાગ્યું.પણ જપાન અને સ્વીટ્ઝર્લેન્ડે તો ઘડિયાળોમાં જગતને લૂંટયા જ કર્યું હોય એવું ચીને દેખાડી દીઘું. અરે, ઘડિયાળનો સામાન્ય પટ્ટો પણ રૃા. ૪૦, રૃા. ૫૦, ૬૦, ૧૦૦, ૧૫૦, ૨૩૦, ૩૦૦ સુધી વેચાતો! જ્યારે ચીને એ પટ્ટાના બાપ જેવા પટ્ટા રૃા. ૧૦ની ઘડિયાળ સાથે આપવા માંડયા! અને પટ્ટામાં પણ કેવી વિવિધતા! ઘડિયાળોમાં પણ કેવી વિવિધતા! જેમ કરોડો માણસો છે પણ કોઈના ચહેરા એક-સરખા નથી હોતા... એવી વિવિધતા ચીનની કરોડો ઘડિયાળોમાં!... લાખો ઘડિયાળ પડી હોય પણ એક જૂઓ અને એક ભૂલો! મગજ ભમી જાય! રૃા. ૧૦ થી માંડી ૫૦૦ રૃા. સુધીની ચીનની ઘડિયાળો!પાછી બોલતી ઘડિયાળ! ..ટોકીંગ વૉચ! એટલે કે દર કલાકે સમય બોલે અને વચ્ચે જરૃર હોય અને ચાંપ દાબો એટલે કલાક અને મિનિટ બોલે! મોતીમાં ઘડિયાળ, વીંટીમાં ઘડિયાળ અને કીચેનમાં પણ ઘડિયાળ!